|  |
| --- |
| ***ОБЩИНСКИ СЪВЕТ- ОБЩИНА ХАДЖИДИМОВО***  **Правилник за организацията и дейността на Общинския съвет,**  **неговите комисии и взаимодействието му с Общинската администрация**  *Приет с Решение № 4 по Протокол № 3 от 09.12.2015 г. на Общински съвет – Хаджидимово. Изменен с Решение № 271 по Протокол № 21 от 31.03.2017 г., Изменен с Решение № 443 по Протокол № 36 от 30.03.2018 година.*    **Правилник за организацията и дейността на Общинския съвет,**  **неговите комисии и взаимодействието му с Общинската администрация** |

МАНДАТ 2015/2019 г.

Глава първа

##### ОБЩИ ПОЛОЖЕНИЯ

**Чл.1.** Настоящият правилник се приема на основание Конституцията на Република България, чл. 21, ал. 3 от ЗМСМА и урежда структурата, организацията и дейността на Общински съвет – Хаджидимово, неговите комисии и взаимодействието му с общинската администрация.

**Чл.2. (1)** Правилникът има за цел да осигури ефективна организация на работата на Общинския съвет, неговите комисии и общинските съветници, взаимодействието им с общинската администрация за осъществяване на местното самоуправление.

**(2)** Общинският съвет e колективен орган на местното самоуправление на основание чл. 138 от КРБ и чл. 18, ал. 1 от ЗМСМА и осъществява своите правомощия при спазване на принципите на законност, публичност и гражданско участие.

**Чл. 3.** Организацията и дейността на Общинския съвет се определят и осъществяват съгласно Конституцията на Република България, Европейската харта за местно самоуправление, Закона за местното самоуправление и местната администрация, действащото законодателство и разпоредбите на този правилник.

**Чл. 4. (1)** Общинският съвет се състои от 17 съветници и заседава в сградата на Общинска администрация гр. Хаджидимово всеки последен петък от месеца.

**(2)** Заседание може да се проведе и на друго място на територията на общината по решение на Председателския съвет.

**(3)** По изключение конкретно заседание може да се проведе извън територията на общината по решение на Общинския съвет, взето с обикновено мнозинство.

**Чл. 5. (1)** Общинският съвет:

**1.** Създава постоянни и временни комисии и избира техните членове с мнозинство от 9 общински съветници**.**

**2.** Одобрява общата численост и структурата на общинската администрация в общината и кметствата по предложение на кмета на общината с мнозинство от 9 общински съветници.

**3.** Избира и освобождава председателя на общинския съвет с мнозинство от 9 общински съветници.

**4.** Определя размера на трудовите възнаграждения на Кмета на общината и кметовете на кметства в рамките на действащата нормативна уредба и средствата за работна заплата на персонала от общинския бюджет по предложение на кмета на общината с мнозинство повече от 1 / 2 от присъстващите общински съветници.

**5**. Приема и изменя годишния бюджет на общината, осъществява контрол и приема и изменя отчета за изпълнението му с мнозинство от 9 общински съветници. Решението се приема с поименно гласуване.

**6.** Определя размера на местните такси и цени на услугите с мнозинство от 9 общински съветници. Решението се приема с поименно гласуване.

**7.** Приема решения за придобиване, управление и разпореждане с общинско имущество и определя конкретните правомощия на кмета на общината и кметовете на кметства с мнозинство от 9 общински съветници. Решението се приема с поименно гласуване.

**8**. Приема решения за създаване, преобразуване и прекратяване на търговски дружества с общинско имущество и избира представителите на общината в техните органи с мнозинство повече от 9 общински съветници. Решението се приема с поименно гласуване.

**9**. Приема решения за ползване на банкови кредити, за предоставяне на безлихвени заеми, както и решения за поемане на общински дълг чрез сключване на договори за заем или емитиране на общински ценни книжа и за издаване на общински гаранции при условия и ред, определени със закон с мнозинство от 9 общински съветници. Решението се приема с поименно гласуване.

**10.** Приема решения за създаване и одобряване на устройствени планове и техни изменения за територията на общината или за части от нея при условията и по реда на Закона за устройство на територията с мнозинство повече от 1/2 от присъстващите общински съветници.

**11.** Приема стратегии, прогнози, програми и планове за развитие на общината с мнозинство повече от 1/2 от присъстващите общински съветници.

**12**. Определя изисквания за дейността на физическите и юридическите лица на територията на общината, които произтичат от екологичните, историческите, социалните и другите особености на населените места, както и от състоянието на инженерната и социалната инфраструктура с мнозинство от повече от 1/2 от присъстващите общински съветници.

**13.** Изменена от………….2018г. Приема решения за създаване и за прекратяване на общински фондации и за управлението на дарено имущество с мнозинство повече от половината от присъстващите общински съветници – обикновено мнозинство.

**14**. Изменена от…………2018г. Приема решения за участие на общината в сдружения на местни власти в страната и в чужбина, както и в други юридически лица с нестопанска цел и определя представителите на общината в тях, това решение се взема с мнозинство повече от половината от присъстващите общински съветници – обикновено мнозинство.

**15**. Създава кметства при условия и по ред, определени със закон с мнозинство от 9 общински съветници.

**16**. Прави предложения за административно-териториални промени, засягащи територията и границите на общината с мнозинство от 9 общински съветници.

**17.** Изменена от…………2018г. Приема решения за именуване и преименуване на улици, площади, паркове, инженерни съоръжения, вилни зони, курорти и курортни местности и други обекти с общинско значение, това решение се взема с мнозинство повече от половината от присъстващите общински съветници – обикновено мнозинство.

**18**. Обсъжда и приема решения по предложения на кметове на кметства по въпроси от своята компетентност с мнозинство повече от 1/2 от присъстващите общински съветници.

**19.** Приема решения за произвеждане на референдуми и общи събрания на населението по въпроси от своята компетентност с мнозинство от 9 общински съветници.

**20**. Одобрява символ и печат на общината с мнозинство повече от 1/2 от присъстващите общински съветници.

**21**. Изменена от………..2018г. Удостоява с почетно гражданство български и чуждестранни граждани, това решение се взема с мнозинство повече от половината от присъстващите общински съветници – обикновено мнозинство.

**22.** Нова от ……….2018г. Може да избира и освобождава обществен посредник с мнозинство 2/3 от общия брой на общинските съветници.

**23.** Изменена от………..2018г. В случаите по т. 22 Общинския съвет приема правилник за дейността на обществения посредник, с мнозинство повече от половината от общия брой на съветниците.

24. Общинският съвет може да създава или закрива служби на общинската администрация в отделни кметства, населени места или части от тях и определя функциите им.

**(2)** Общинският съвет решава и други въпроси от местно значение, които не са от изключителната компетентност на други органи, включително за обявяване на определен ден за празничен и неприсъствен на територията на общината, кметството или населеното място по предложение на кмета на общината след съгласуване с областния управител.

**(3)** Общинският съвет упражнява текущ и последващ контрол върху изпълнението на приетите от него актове.

**(4)** Общинският съвет приема правилник по чл. 21, ал. 3 от ЗМСМА за организация и дейността на общинския съвет, неговите комисии и взаимодействието му с общинската администрация с мнозинство от 9 общински съветници.

**(5)** В изпълнение на правомощията си по ал. 1 Общинският съвет приема правилници, наредби, инструкции решения, декларации и обръщения с мнозинство от 9 общински съветници.

**(6)** По въпроси, неуредени в този правилник, Общинският съвет приема отделни решения.

Глава втора

**КОНСТИТУИРАНЕ НА ОБЩИНСКИЯ СЪВЕТ**

**Чл.6.** Първото заседание на новоизбрания Общински съвет се свиква от областния управител и се провежда в 14-дневен срок от обявяването на резултатите на изборите.

**Чл.7. (1)** Първото заседание на новоизбрания Общински съвет се открива и ръководи от най-възрастния общински съветник. На първото заседание на Общинския съвет се избира председател на съвета.

**(2)** Преди началото на първото заседание новоизбраните общински съветници и кметове полагат клетвата по чл. 32, ал. 1 от ЗМСМА. Клетвата се полага в присъствието на граждани на общината, на областния управител или на негов представител и на председателя или член на общинската избирателна комисия. Когато общински съветник или кмет са възпрепятствани да присъстват при полагането на клетва, той полага клетва преди началото на следващото заседание на Общинския съвет.

**(3)** Полагането на клетвата се удостоверява с подписването на клетвен лист.

**(4)** Клетвеният лист на всеки общински съветник, кмет на община и кмет на кметство се съхранява в архива на Общинския съвет.

**Чл.8.** Под председателството на най-възрастния общински съветник могат да се проведат само разисквания по избора на председател на Общинския съвет.

**Чл.9. (1)** На първото си заседание Общинският съвет избира от своя състав с тайно гласуване председател на Общинския съвет.

**(2)** Ако на първото си заседание Общинският съвет не избере председател, се провежда избор на временно председателстващ заседанията до избор на председател, който има правата по чл. 16, ал. 1 без т. 5,11,13,17,18 и 19.

**(3)** Гласуването по ал. 2 е явно с мнозинство от 9 общински съветници.

**Чл.10. (1)** За произвеждането на тайно гласуване по чл. 9, ал. 1 се избира комисия от 3 общински съветници.

**(2)** Комисията утвърждава образец на бюлетина и плик, подпечатани с печата на общината.

**Чл.11** Всеки общински съветник, партия, коалиция или група, представени в Общинския съвет, могат да издигат кандидатури за председател.

**Чл. 12.(1)** Изборът на председател се извършва с бюлетина, в която са записани по азбучен ред имената на издигнатите кандидати, като срещу всяко от тях има квадратче, в което се отбелязва избрания кандидат.

**(2)** Пликовете и бюлетините, подпечатани с печата на Общината и подписани от Председателя на комисията по избора се връчват на ръка на всеки гласуващ съветник от член на комисията.

**(3)** Всеки съветник гласува, като поставя в плик бюлетина с отбелязване в квадратчето пред името на предпочитания от него кандидат и пуска плика в изборната урна.

**(4)** Гласът е действителен, ако в плика е намерена бюлетина с отбелязване само на 1 кандидат в квадратчето пред името.

**(5)** Недействителни са бюлетините, когато;

1. са намерени в избирателната кутия без плик.
2. в избирателния плик е поставена бюлетина без отбелязано име или с отбелязване на повече от едно име.
3. върху тях са дописани думи и знаци, непозволяващи да се уточни избрания кандидат
4. не са по установения образец.

**(6)** За избран се смята кандидатът, получил повече от половината от гласовете от общия брой на съветниците. Ако никой от кандидатите след първото гласуване не получи необходимия брой гласове, се провежда нов избор, като в него участват двамата кандидати, получили най-много гласове. За избран се смята кандидатът получил повече от 9 гласа. Ако при повторното гласуване няма избран кандидат, процедурата по избор започва от начало и се провежда на следващото заседание на Общинския съвет.

**Чл.13. (1)** Общинският съвет избира заместник-председател по предложение на отделните групи общински съветници.

**(2)** Заместник-председателят на Общинския съвет се избира с явно гласуване с мнозинство от 9 общински съветници.

**(3)** Заместник-председателят се номинира и избира от политическата сила, различна от тази на избрания вече председател.

**Чл. 14.(1)** Председателят на Общинския съвет може да бъде предсрочно освободен:

1.При подаване на оставка.

2.При трайна невъзможност или системно неизпълнение на задълженията си като председател за повече от три месеца.

3.влизане в сила на акт, с който е установен конфликт на интереси по Закона за предотвратяване и установяване на конфликт на интереси

4. при предсрочно прекратяване на пълномощията му като съветник.

**(2)** В случаите по ал. 1, т.1, прекратяването на пълномощията се приема, без да се обсъжда и гласува. То поражда действие от обявяване на изявлението за прекратяване пред Общинския съвет.

**(3)** В случаите по ал.1, т.2, решението на Общинския съвет се взема по реда за избор на председател на съвета

(4) В случаите по ал.1, т.3 и т.4 прекратяването на пълномощията се приема без да се обсъжда и гласува. Освобождаването по ал.1, т.3 и т.4 става с влизане в сила на съответния акт.

**(5)** При предсрочно прекратяване на пълномощията на председателя на съвета, нов избор се произвежда веднага след обявяване на оставката или приемане на решението, или на следващото заседание.

(**6)** Заместник-председателят може да бъде предсрочно освободен по реда на чл. 14, ал.1, т.1, 2,3 и 4.

**Чл.15.**При предсрочно прекратяване на пълномощията на председателя, при негово отсъствие, както и при обсъждане на дейността му, заседанието на съвета се председателства от заместник - председател, ако има избран такъв, или от съветник, избран от Общинския съвет.

##### Глава трета

##### РЪКОВОДСТВО НА ОБЩИНСКИЯ СЪВЕТ

##### Чл.16.(1) Председателят на общинския съвет:

1.Свиква заседанията на съвета.

2.Ръководи подготовката на заседанията на съвета.

3.Ръководи заседанията на съвета.

4.Координира работата на постоянните комисии.

5.Сам или съвместно със заместник-председател провежда срещи и консултации с председателите на постоянните комисии и на групите на общинските съветници, с представители на политически партии, обществени организации и граждани.

6.Подпомага съветниците в тяхната дейност.

7.Представлява Общинския съвет пред външни лица и организации.

8.Удостоверява с подписа си съдържанието на приетите от Общинския съвет актове.

9.Разпределя работните материали по дейността на Общинския съвет между неговите комисии според компетентността им.

10.Осигурява необходимите условия за работата на комисиите на Общинския съвет и на общинските съветници.

11. Отмемена от ……..2018г.

12.Удостоверява с подписа си съдържанието на протоколите от заседанията на Общинския съвет.

13.Определя местата в заседателната зала за общинските съветници, Кмета и заместник-кметовете на Общината, кметовете на кметства, кметските наместници, гости, граждани и журналисти;

14.Следи за спазване на този правилник.

15.Следи за довеждане до знанието на гражданите на общината на всички актове, приети от Общинския съвет.

16. Изпраща на кмета на общината и областния управител препис от приетите от общинския съвет актове в седемдневен срок от изготвяне на протокола.

17. Нарежда нормативните актове, приети от Общинския съвет, да бъдат доведени до знанието на гражданите на общината чрез поставяне на видно място в сградата на Общината, местните кабелни телевизии и на официалната Интернет страница на общината.

18.Организира по график с участието на общински съветници прием на граждани по населени места най-малко един път в месеца, след съгласуване с председателите на групите общински съветници.

19. Командирова общинските съветници в рамките на определените за това средства.

20.Изпълнява и други функции, възложени му от законите на Република България, Общинския съвет и този правилник.

**(2)** При участие на председателя на Общинския съвет в разискванията по даден проект за решение, заседанието се ръководи от заместник-председател или избран от Общинския съвет съветник до гласуването на проекта или прекратяване на обсъждането.

**(3)** Председателят не може да участва при вземане на решения, които се отнасят до негови имуществени интереси или до интереси на съпруг и роднини по права линия и по съребрена линия до четвърта степен, включително и по сватовство, до втора степен включително. В този случай заседанието се ръководи от заместник-председател.

**(4)** Председателят на Общинския съвет изготвя и внася за разглеждане два пъти годишно отчет за дейността на съвета и на неговите комисии, който се разглежда в открито заседание и се разгласява на населението на общината по ред определен по чл. 105, ал. 1 от настоящият правилник.

**Чл.17. (1)** Общинският съвет определя размера на възнаграждението на Председателя на съвета в зависимост от определената продължителност на работното му време.

**(2)** Работното време на Председателя на съвета е в размер на 4(четири) часов работен ден.

**(3)** Общинския съвет определя възнаграждението на Председателя в размер на 50% от възнаграждението на кмета на общината.

**Чл.18.** Председателският съвет се формира от:

1.Председателя на Общинския съвет.

2.Заместник-председателя на съвета.

3.Председателите на представените в Общински съвет - гр.Хаджидимово групи общински съветници.

**Чл.19** Председателският съвет подпомага дейността на председателя на Общинския съвет, като;

1.Разработва проект за дневен ред на заседанията съгласно приетия план за работата на Общинския съвет;

2.Провежда политически консултации във връзка с дейността на Общинския съвет;

3.Предлага състав на делегации за международни контакти;

4.Разглежда постъпили сигнали, жалби и предложения от граждани по обществено

значими въпроси на общината.

Глава четвърта

ОБЩИНСКИ СЪВЕТНИК

**Чл.20** Пълномощията на общинския съветник възникват от деня на полагане на клетвата по чл. 32, ал. 1 от ЗМСМА.

**Чл.21.(1)** Общинският съветник има право:

1. Да бъде избиран в състава на постоянни и временни комисии на съвета.
2. Да предлага включването в дневния ред на заседанията на Общинския съвет разглеждането на въпроси от компетентността на съвета и да внася проекти за решения.
3. Да участва в обсъждането и решаването на всички въпроси от компетентността на съвета.
4. Да отправя питания към кмета, на които се отговаря писмено или устно на следващото заседание на Общинския съвет, освен, ако самият съвет не реши друго.
5. Да получава от държавни органи, службите на общинската администрация, стопански и обществени организации съдействие и информация, свързана с дейността му на съветник, освен когато те съставляват класифицирана информация, представляваща държавна или служебна тайна.
6. Да ползва неплатен служебен отпуск за времето, през което изпълнява задълженията си на съветник.
7. Да получава възнаграждение за участието си в заседанията на Общинския съвет и комисиите, в които е избран.
8. Да получава пътни и други разноски във връзка с работата му в съвета.

(2) Общият размер на възнаграждението на общинския съветник за един месец е в размер на 30 на сто от средната брутна работна заплата в общинската администрация за последния месец от предходното тримесечие.

(3) При неучастие на съветник в заседание на Общинския съвет или на негова комисия, на която е член, без уважителна причина, възнаграждението му за съответния месец се намалява с 20 на сто за всяко отсъствие.

(4) За времето, през което изпълнява задълженията си, общинският съветник ползва неплатен служебен отпуск, който се зачита за трудов стаж.

**(**5) С 10 на сто се намалява и възнаграждението на съветник, който не е участвал в работата на съвета в повече от половината от предвидените в дневния ред точки за заседанието..

(6) При неучастие на съветник във всички заседание на Общинския съвет и на негови комисии, на които съветникът е член повече от един месец, общинският съветник губи правото си на възнаграждение за периода на отсъствие.

**(7)** Средствата за възнаграждение на общинските съветници, заместник-председателя и председателите на комисиите, както и пътните и други разноски по ал. 1, т. 8 се осигуряват от общинския бюджет.

**Чл.22. (1)** Общинският съветник е длъжен:

1.Да присъства на заседанията на Общинския съвет и на комисиите, в които е избран, и да участва в решаването на разглежданите въпроси.

2.Да поддържа връзки с избирателите и да ги информира за дейността и решенията на Общинския съвет.

3.Да следи промените в нормативната уредба, отнасящи се до местното самоуправление.

4.Да се подписва в присъствената книга на всяко заседание на Общинския съвет и на неговите комисии.

5.Да се запознава предварително със съдържанието на изпратените му и подлежащи на обсъждане материали.

6.Да спазва установения ред по време на заседанията на Общинския съвет и неговите комисии.

7.При неизпълнение на задълженията по ал. 1, т. 1 от възнаграждението на общинския съветник се удържат средствата в размер, определен в чл. 21, ал. 5 и 6.

**(2)** Общинският съвет приема Етичен кодекс на общинските съветници, който става неразделна част от настоящия правилник;

**Чл.23.(1)** Пълномощията на общинския съветник се прекратяват предсрочно:

1. При поставяне под запрещение.
2. Когато съветникът е осъден с влязла в сила присъда на лишаване от свобода за умишлено престъпление от общ характер.
3. При подаване на оставка чрез председателя на Общинския съвет до общинската избирателна комисия.
4. При избирането му за народен представител, министър, областен управител или кмет, при назначаването му за заместник-министър, заместник-областен управител, заместник-кмет, кметски наместник или на щатна длъжност в съответната общинска администрация.
5. Когато, без да е уведомил писмено председателя на Общинския съвет за неучастието си в заседанието на съвета по уважителни причини – служебна ангажираност, отсъствие от страната, заболяване и други, не участва в три поредни или в общо пет заседания на общинския съвет през годината.
6. При трайна фактическа невъзможност или системно неизпълнение на задълженията си за повече от шест месеца, с решение на Общинския съвет, прието с мнозинство от повече от две трети от общия брой на съветниците.
7. При смърт.
8. При извършване на административно-териториални промени, водещи до промяна на постоянния му адрес извън територията на общината или до закриване на общината.

При избирането му или назначаването му за член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие по Закона за общинската собственост.

10. При неизпълнение на задълженията си по чл.34,ал.6 от ЗМСМА.

11. При установяване на неизбираемост;

**(2)** Обстоятелствата по ал. 1 се установяват с документи, издадени от компетентните органи. В случаите по ал. 1, т. 3 в тридневен срок от подаването на оставката председателя на Общинския съвет я изпраща на общинската избирателна комисия.

**(3)** В тридневен срок от получаване на документите по ал. 2 общинската избирателна комисия уведомява общинския съветник, който може да направи писмено възражение пред комисията в тридневен срок от уведомлението му. В тридневен срок от изтичане на срока за възражение общинската избирателна комисия приема решение за прекратяване на правомощията и обявява за избран за общински съветник следващия в листата кандидат. Решението на общинската избирателна комисия може да бъде оспорено по реда на чл. 267 от Изборния кодекс. Препис от решението се изпраща на председателя на Общинския съвет в тридневен срок от влизането му в сила.

**(4)** Преди началото на първото заседание на Общинския съвет, което се провежда не по-късно от един месец след влизане в сила на решението на общинската избирателна комисия, председателят на Общинския съвет уведомява общинските съветници за обстоятелствата по ал. 3, а новоизбраният общински съветник полага клетвата по чл. 32, ал. 1 от ЗМСМА.

**(5)** Ако в срока по ал. 4 председателят на Общинския съвет не свика заседание на съвета или заседанието не бъде проведено, то се свиква от областния управител и се провежда в 7-дневен срок от изтичането на срока по ал. 4. При липса на кворум за провеждане на заседанието новоизбраният общински съветник полага клетва пред областния управител в присъствието на представители на общинската избирателна комисия, общински съветници и граждани.

**Чл. 24.** Общинският съветник се легитимира чрез служебна карта, издадена по образец, утвърден от председателя на Общинския съвет.

##### Глава пета

##### ПОВЕДЕНИЕ НА ОБЩИНСКИЯ СЪВЕТНИК. КОНФЛИКТ НА ИНТЕРЕСИ.

##### Чл.25. Общинският съветник по време на заседание няма право:

1.Да прекъсва изказващия се.

2.Да отправя лични нападки, оскърбителни думи, жестове или заплахи.

3.Да разгласява данни, отнасящи се до личния живот или увреждащи доброто име на гражданите.

4.Да има непристойно поведение или да извършва постъпки, които нарушават реда на заседанието.

Чл.26.(1) Общинският съветник не може да участва при вземане на решения на Общинския съвет, които се отнасят до негови имуществени интереси или до интереси на негов съпруг и роднина по права линия и по съребрена линия до четвърта степен включително, и по сватовство до втора степен включително, както и по въпроси, отнасящи се до интереси на лица, с които се намира в особени отношения*,* които пораждат основателно съмнение за наличието на пряк или косвен, материален или нематериален интерес.

**(2)** Ако са налице обстоятелствата по ал.1, Общинският съветник е длъжен сам, преди Общинският съвет да започне разискванията, да разкрие наличието на конфликт на интереси и да не участва в гласуването.

**(3)** Искане за разкриване на конфликт на интереси може да прави и всеки общински съветник, на който са станали известните обстоятелства по ал. 1.

**(4)** При възникване на спор за наличие на конфликт на интереси, общинският съвет може да отложи вземането на решението, като избира анкетна комисия, която да изясни спорните обстоятелства.

**Чл.27. (1)** Общинският съветник не може да използва положението си на съветник в лична изгода, нито да представлява или защитава интересите на физическо или юридическо лице пред Общинския съвет и неговите комисии, освен, ако това не е в обществен интерес.

**(2)** Общинският съветник не може да използва общинско имущество за лична изгода.

**Чл.28.** Общинският съветник не може да използва или разкрива информация, получена при или по повод изпълнение на задълженията си или да използва положението си на съветник с цел да набави за себе си или другиго имотна облага или да причини другиму имотна вреда.

**Чл.29.** Общинският съветник няма право да използва положението си за получаване на специални привилегии, освобождаване от задължения, лични придобивки или избягване на последствията от свои или на другиго незаконни действия.

**Чл.30**. Общинският съветник няма право да извършва лични услуги, които са несъвместими с безпристрастното изпълнение на неговите задължения или биха навредили на интересите на общността.

**Чл.31**. Общинският съветник няма право да приема подарък или каквато и да е друга имотна облага, която не му се следва, за да извърши или да не извърши действие в качеството си на общински съветник или защото е извършил или не е извършил такова действие, в случаите, когато деянието не е престъпление по Наказателния кодекс.

**Чл.32**. По отношение на общинските съветници могат да се прилагат следните дисциплинарни мерки:

1. напомняне;

2. забележка;

3. порицание;

4. отнемане на думата;

5. отстраняване от заседание;

**Чл.33.** Напомняне се прави от председателя на Общинския съвет на общински съветник, който се отклони от предмета на разискванията или наруши реда на заседанието по какъвто и да е друг начин.

**Чл.34. (1)** Забележка се прави от председателя на Общинския съвет на общински съветник, на когото е направено вече напомняне на същото заседание, но продължава да нарушава реда.

**(2)** Забележка се прави и на общински съветник, който се е обърнал към свой колега или колеги с оскърбителни думи, жестове или със заплаха.

**Чл.35.** Порицание се налага от председателя на Общинския съвет на общински съветник, който въпреки напомнянето или забележката продължава да нарушава реда на заседанието или е създал безредие по време на заседание, както и при нарушение на правилата, предвидени по чл. 27-31 от този правилник, освен ако не подлежи на наказание по друг ред;

**Чл.36.** Председателят на общинския съвет отнема думата на общински съветник, който:

1.По време на изказването си има наложени две от предвидените в чл. 32, т. 1-3 от правилника дисциплинарни мерки.

2. След изтичане на времето за изказване продължава изложението си, въпреки поканата на председателя да го прекрати.

**Чл.37.** Председателят на Общинския съвет може да отстрани от едно заседание общински съветник, който:

1.Възразява против наложената дисциплинарна мярка по груб и непристоен начин.

2.Продължително и непрекъснато не дава възможност за нормална работа по време на заседание.

**Чл.38. (1)** Отстраненият от заседанието общински съветник по чл. 37 от този правилник не получава възнаграждение за заседанието, от което е бил отстранен.

**(2)** Общинският съветник има право да оспори наложената дисциплинарна мярка “отстраняване от заседание” пред председателя на Общинския съвет, който може да я потвърди, отмени или промени.

Глава шеста

ГРУПИ НА ОБЩИНСКИТЕ СЪВЕТНИЦИ

**Чл.39.(1)** Общинските съветници могат да образуват групи според своята партийна принадлежност или политическа ориентация или на друга програмна основа. Всеки общински съветник може да участва само в една група.

**(2)** Всяка група се състои от най-малко 2 общински съветници.

**(3)** Когато броят на общинските съветници в една група спадне под определения минимум, тя преустановява своето съществуване.

**Чл.40.** Не могат да се образуват групи на общинските съветници, които да представляват частни, местни, етнически, религиозни или професионални интереси.

**Чл.41.(1)** Всяка група общински съветници представя на председателя на Общинския съвет решение за образуването си и списък на ръководството и на членовете, подписани от всички общински съветници от състава на групата.

**(2)** Групите общински съветници, техните ръководства, както и промените в тях се вписват в специален регистър при председателя на Общинския съвет.

**(3)** Председателят на общинския съвет обявява регистрираните групи общински съветници и техните ръководства на следващото заседание на съвета. Същият ред се прилага и при последващи промени в състава и ръководствата им, както и при тяхното прекратяване.

**(4)** Името на група не може да повтаря име на група, която вече е регистрирана по съответния ред в специалния регистър при председателя на Общинския съвет.

**Чл.42. (1)** Условията за членуване, възникване и прекратяване на членството, както и правата и задълженията на членовете се определят от самата група, в съответствие с разпоредбите на този правилник.

**(2)** Общинският съветник може да напусне групата, като подаде писмено заявление до нейния ръководител и уведоми председателя на Общинския съвет.

Глава седма

**КОМИСИИ НА ОБЩИНСКИЯ СЪВЕТ**

**Чл.43**. Общинският съвет създава постоянни и временни комисии и избира от своя състав техните председатели и членове с явно гласуване с мнозинство от 9 общински съветници.

**Чл.44.(1)** Постоянните комисии на общинския съвет са:

1. Комисия по бюджет, финанси и данъчна политика – 5 общински съветници.

2. Комисия по общинска собственост, приватизация, земеделие, гори, опазване на околната среда и водите - 5 общински съветници.

3. Комисия по устройство на територията, инфраструктура, транспорт, безопасност на движението и гражданска защита - 5 общински съветници.

4. Комисия по образование, култура, вероизповедания, здравеопазване, социални дейности, спорт, детски и младежки дейности - 5 общински съветници.

5. Комисия по регионално развитие, инвестиции, евроинтеграция, еврофондове, бизнес среда, трудова заетост, нормативна дейност и обществен ред - 5 общински съветници.

6. Постоянна комисия за предотвратяване и разкриване конфликт на интереси – 5 общински съветници.

(2) Общинският съвет може да извършва промени във вида, броя, състава и ръководствата на постоянните комисии.

**Чл.45.(1)** Постоянните комисии имат за задача:

1.Да проучват потребностите на населението в съответната област и да правят предложения за решаване на проблемите.

2.Да подпомагат Общинския съвет при подготовката на решения по въпроси, внесени за обсъждане и решаване.

3.Да осъществяват контрол за изпълнение на решенията на Общинския съвет.

***(2)***За изпълнение на задачите по т.1 на ал.1 постоянните комисии изготвят шестмесечна работна програма, която се представя на председателя на Общинския съвет.

**(3**) Постоянните комисии разглеждат проектите за решения и други актове, разпределени им от председателя на Общинския съвет, правят предложения и препоръки и изготвят становища по тях.

**(4)** Постоянните комисии разглеждат предложения и становища от общинската администрация, внесени от кмета на общината.

**Чл.46. (1)** Всеки общински съветник е длъжен да участва в състава най-малко на една постоянна комисия, но не повече от три.

***(2)***Общински съветник може да бъде избиран за председател само на една постоянна комисия.

**(3)** Общинският съвет определя състава на комисиите според професионалната подготовка и личното желание на всеки общински съветник.

**(4)** Председателят и заместник-председателят на Общинския съвет не могат да участват като членове в постоянните комисии към Общинския съвет.

**(5)** Заместник-председателят участва в заседанията на Председателският съвет и на постоянните комисии.

**Чл.47. (1)** Председател на постоянна комисия се освобождава при подаване на оставка, като прекратяването на пълномощията се приема, без да се обсъжда и гласува.

**(2)** Председател на постоянна комисия се освобождава с решение на Общинския съвет по предложение на една трета от членовете на комисията или на председателя на съвета при обективна невъзможност да изпълнява своите задължения или при системно нарушаване или неизпълнение на произтичащи от този правилник права или задължения.

**Чл.48. (1)** Постоянните комисии могат да приемат свои вътрешни правила в съответствие с разпоредбите на този правилник.

**(2)** Постоянните комисии могат да образуват подкомисии и работни групи.

(3) В работата си постоянните и временните комисии могат да привличат външни лица като експерти и консултанти.

**Чл.49 (1)** Постоянната комисия се свиква на заседание от нейния председател, по искане най-малко на една трета от членовете, или от председателя на Общинския съвет.

**(2)** /Изменен от 31.03.2017 г./ Председателят на комисията е длъжен да уведоми членовете и за насроченото заседание не по-късно от 3 дни преди деня на провеждане на заседанието чрез звеното по чл. 29, а (2) от ЗМСМА. В изключителни случаи уведомяването може да стане и по телефон, факс или електронна поща. Членовете на комисията са длъжни да получат материалите за заседанието **по електронен път** от звеното по чл. 29а (2) от ЗМСМА.

**(3)** Три дни преди заседанието председателят на комисията информира обществеността за предстоящото заседание, като обявява предложението за дневен ред, дата, час и място на провеждане на заседанието на предварително определените за това места в общината и/или на официалната Интернет страница на общината.

**Чл.50. (1)** Постоянните комисии заседават и вземат решение, ако присъстват повече от половината от техните членове.

**(2)** Общинските съветници, които не са членове на съответната комисия, имат право на участие в работата на постоянните комисии без право на глас.

**(3)** По предложение на председателя, постоянната комисия определя дневния ред и продължителността на заседанието си.

**(4)** Председателят на постоянната комисия ръководи заседанието на комисията, дава думата за изказвания на присъстващите и формулира проектите за предложения и препоръки.

**(5)** Постоянната комисия приема предложения и препоръки с мнозинство повече от половината от присъстващите, с явно гласуване.

**Чл. 51 (1) 1.** Предложения и проекти за решения от общинската администрация се разглеждат в постоянните комисии само ако са внесени от името на кмета на общината.

**2**. Гражданите и юридическите лица могат да внасят писмени предложения и становища в комисиите на Общинския съвет.

**(2)** При обсъждане на предложения и проекти за решения или други въпроси, разпределени за разглеждане от постоянната комисия, вносителят или негов представител присъства на заседанието.

**(3)** Ако докладната записка, включена в дневния ред на комисията, не се докладва от вносителя или от упълномощено от него компетентно лице, комисията не е задължена да вземе становище по нея.

Ч**л.52. (1)** Заседанията на комисиите са открити. Комисиите могат да решат по изключение отделни заседания да бъдат закрити по предложение на председателя на комисията или нейни членове.

**(2**) Председателят на комисията е длъжен да осигури условия за присъствие на граждани, представители на неправителствени организации и медии.

**(3)** Гражданите, представителите на неправителствени организации и на медиите са длъжни да спазват установения ред и да заемат специално определените за тях места.

**Чл. 53.** Комисиите могат да провеждат изнесени заседания в отделен кварталили населено място на общината по общественозначими въпроси, засягащи интересите на гражданите на съответния кварталили населено място.

**Чл. 54. (1)** Общински съветници, които не са членове на съответната комисия, както и кметът на общината, кметовете на кметства, кметските наместници и експерти от общината, могат да участват в заседанията с право на съвещателен глас.

**(2)** Председателят на комисията може да кани на заседание представители на държавни институции и ведомства и други заинтересовани страни, ако се разискват въпроси от тяхната компетентност или се засягат техни права и интереси.

**(3)** Участващите в заседанията на комисиите са длъжни да спазват изискванията във връзка с опазване на служебната тайна, както и на сведения, отнасящи се до личния живот и доброто име на гражданите.

**Чл.55.(1)** За заседанията на постоянните комисии се води съкратен протокол, в който се отбелязват всички приети становища.

**(2)** Протоколът се подписва от председателя на комисията и от водещия протокола.

**Чл.56. (1)** Комисиите могат да провеждат съвместни заседания, когато се разглеждат общи за две или повече комисии въпроси. Тези заседания се ръководят по споразумение от един от председателите на комисия.

**(2)** При съвместни заседания всяка комисия гласува свое становище или решение, което представя на председателя на Общинския съвет.

**Чл.57**. Становището или решението на постоянни комисии се докладва на заседание на Общинския съвет от председателя на постоянната комисия или от определен от него член.

**Чл.58. (1)** Временна комисия се образува по конкретен повод за проучване на отделни въпроси и за провеждане на анкети.

**(2)** Правилата за работа на постоянна комисия се прилагат и за временната комисия.

**(3)** Временната комисия изготвя и представя отчет за резултатите от дейността си пред Общинския съвет.

**(4)** Общинският съвет с решение прекратява дейността на временната комисия.

**Чл59. (1)** При необходимост в работата си постоянните и временните комисии могат да привличат външни лица като експерти и консултанти, по предварително определени и приети от общинския съвет критерии и условия.

**(2**) Експертите и консултантите по ал. 1 работят на обществени начала. В случаите, когато е необходимо, задълженията и възнаграждението на експерта или консултанта се определят с договор, сключен с кмета на общината по предложение на председателя на Общинския съвет.

# **Глава осма**

# **ПЛАНИРАНЕ, ПОДГОТОВКА И ПРОВЕЖДАНЕ НА ЗАСЕДАНИЯ НА ОБЩИНСКИЯ СЪВЕТ**

**Чл.60. (1)** Общинският съвет, по предложение на председателя на съвета и след консултации с политическите представителни групи на съветниците, приема стратегия и програма с приоритетите на общината за срока на мандата си.

**(2**) Общинският съвет планира заседанията си в съответствие с приетите приоритети, като определя темите и датите на заседанията по годишен план.

**(3)** Планът се оповестява, като се постави на предварително определеното за това място в общината.

**Чл.61. (1)** Заседанията на Общинския съвет се провеждат най-малко 6 /шест/ пъти в годината.

**(2)** Времето на едно заседание е до 4 часа в две части с пауза от 15 минути.

**(3)** Общинският съвет с решение може да удължи времето на заседанието най-много с 1 час.

**Чл.62. (1)** Заседанията на Общинския съвет се провеждат на датите, приети с плана. Когато важни обстоятелства налагат да се промени датата на заседанието, председателят на Общинския съвет определя нова дата и уведомява съветниците чрез звеното по чл. 29а, ал. 2 от ЗМСМА.

**(2)** Най-малко 3 дни преди заседанието председателят на Общинския съвет информира обществеността за предстоящото заседание, като обявява дневния ред, датата, часа и мястото на провеждане на заседанието на предварително определените за това места в общината, чрез местните печатни и електронни медии и/или на официалната Интернет страница на общината.

**Чл. 63. (1)** В изпълнение на приетите планове председателят на Общинския съвет, подпомаган от председателския съвет, подготвя проект за дневен ред най-малко 7 дни преди датата на заседанието.

(**2**) В дневния ред могат да бъдат включени само материали, по които са приети становища на комисиите на Общинския съвет.

(**3**) В дневния ред автоматично се включват и точки от предходни заседания на Общинския съвет, по които няма решение.

**(4)** При определяне на дневния ред за всяко заседание на Общинския съвет председателят на съвета може да включва отделна точка “изказвания, питания, становища и предложения на граждани” и определя време за тази точка не повече от 30 минути за едно заседание и не-повече от 6 минути за едно изказване.

**(5)** Председателският съвет разглежда по реда на постъпването им в деловодството на общината исканията по предходната алинея и включва в проекта за дневния ред онези от тях, които са по обществено значими въпроси.

**(6)** Питанията, предложенията и становищата на гражданите, които не са по обществено значими въпроси се връщат на подателя им от звеното по чл. 29 а (2) от ЗМСМА в 7 дневен срок.

**Чл.64 (1)** Кметът на общината или общински съветник могат да предлагат за включване на неотложни въпроси в дневния ред след срока по чл. 63 ал. 1, ако се регистрират при звеното по чл. 29 а (2) от ЗМСМА., не по-късно от 12.00 часа на предхождащия заседанието ден.

**(2)** Причина за включване на неотложни въпроси в дневния ред може да бъде:

**1.**При непредвидими обстоятелства **–** природни бедствия, промишлени аварии със значителни щети, обществени, социални проблеми, които изискват спешно вземане на решение.

**2.**Предвиден със закон или с акт на Министерския съвет срок, който не позволява спазването на установената процедура.

**(3)** Неотложните въпроси се включват в дневния ред с решение на Общинския съвет.

**Чл.65. (1)** Председателят на Общинския съвет е длъжен да организира уведомяването на общинските съветници за заседанието.

(2)Уведомяването на общинските съветници може да се извършва и по електронен път не по-рано от седем дни преди датата на провеждане на заседанието. Уведомлението съдържа деня, часа, мястото и проект за дневния ред на заседанието и се оповестява на интернет – страницата на Общински съвет – Хаджидимово

(3) /Изменен от 31.03.2017 г./ Изпращането на поканите до общинските съветници за провеждане на заседанието на общинския съвет и материалите за него се извършвa **по електронен път** от звеното по чл. 29а, ал. 2 от ЗМСМА, в 7 дневен срок преди неговото провеждане.

**(4)** По изключение материали за съответното заседание могат да се предоставят на общинските съветници и в деня на неговото провеждане.

**(5)** При събития, за които се налага спешно свикване на общинския съвет, председателят насрочва извънредно заседание, на което се обсъжда само събитието, по повод на което се провежда заседанието. В този случай не е необходимо уведомление с писмена покана и спазване на седмодневния срок по чл.65, ал.3. Уведомяването се извършва по телефон и на посочен от общинския съветник електронен адрес в рамките на работното време в предходния ден.

(6)Общинския съвет се свиква на извънредно заседание:

1.по инициатива на председателя на Общинския съвет;

2.по искане на 1/3 от общинските съветници;

3.по искане на 1/5 от избирателите в Хаджидимовска община;

4.по искане на областния управител.

(7)В случаите по т.т.2-4 на ал.6 исканията следва да бъдат мотивирани, като се предложи конкретен дневен ред. Председателят е длъжен да насрочи заседание в седемдневен срок от внасяне на искането.

(8)Ако след изтичане на срока по ал. 6 заседанието не бъде свикано от председателя, то се свиква от вносителя на искането и се провежда в седемдневен срок от дата на свикването.

**Чл.66 (1)** Заседанията на Общинския съвет се откриват и ръководят от председателя на Общинския съвет.

**(2)** При отсъствие на председателя на Общинския съвет заседанията се откриват и ръководят от заместник-председателя на съвета или избран общински съветник.

**Чл.67. (1)** Председателят на Общинския съвет открива заседанието, ако присъстват повече от половината от общия брой на съветниците.

**(2)** Проверката на кворума се извършва преди откриването на заседанието, след всяка почивка или прекъсване на заседанието.

**(3)** По преценка на председателя или по искане на група общински съветници проверка на кворума може да се извърши и в процеса на заседанието.

**(4)** Проверката на кворума се извършва чрез преброяване на общинските съветници или чрез поименно прочитане на имената им от председателя.

**Чл. 68 .(1)** В началото на заседанието се гласува дневния ред.

**(2**) Предложения за включване на допълнителни точки в дневния ред се подлагат на гласуване само ако са депозирани в писмен вид преди началото на заседанието.

**(3)** По време на заседанието не могат да бъдат обсъждани въпроси, които не са включени в гласувания дневен ред.

**Чл.69. (1)** Заседанията на Общинския съвет са открити.

**(2)** По изключение Общинският съвет може да реши отделни заседания или части от тях да бъдат закрити.

**(3)** Предложение за закрито заседание могат да правят общински съветник или кметът на общината. Решение за закрито заседание се взима с мнозинство повече от 1 /2 от присъстващите общински съветници.

**(4)** Общинският съвет обсъжда и гласува предложението за закрито заседание. Съобразно резултата от гласуването заседанието продължава като открито или закрито.

**(5)** Решенията, взети на закрито заседание, се обявяват публично.

**Чл.70.(1)** Гражданите имат право да присъстват на откритите заседания на Общинския съвет.

**(2)** Председателят на Общинския съвет е длъжен да осигури условия за присъствие на граждани, представители на неправителствени организации и на медиите.

**(3)** Гражданите, представителите на неправителствени организации и на медиите са длъжни да спазват установения ред и да заемат специално определените за тях места.

**(4)** Граждани, които смущават провеждането на заседанията, явяват се в нетрезво състояние, нарушават реда за изказване или отправят обидни думи към други лица в залата, се отстраняват от заседанието.

**Чл. 71.(1)** Председателят на Общинския съвет дава думата за изказване на общинските съветници.

**(2)** Общински съветник не може да се изказва, без да е получил думата от председателя.

**(3)** Думата се иска от място с вдигане на ръка или с предварителна писмена заявка.

**(4)** Председателят съставя списък на желаещите за изказвания и определя реда на изказващите се в зависимост от поредността на заявките.

**(5)** Председателят дава думата на председателите на политически представените групи на общинските съветници, а при тяхно отсъствие на заместниците им или на определен от тях съветник, когато я поискат в рамките на дискусиите по въпроси от дневния ред и във времето, определено за съответната група.

**(6)** Веднъж на заседание председателят дава думата на председателите на политически представените групи съветници или на техни заместници, ако я поискат, извън въпросите от дневния ред. Изказванията са до 5 минути. Такова право имат и съветниците, които не членуват в група.

**(7)** Предложения за решения трябва да бъдат представени в писмен вид на председателя на съвета.

**Чл.72.** (1) По процедурни въпроси думата се дава веднага, освен ако има направени искания за реплика, дуплика или за обяснение на отрицателен вот.

**(2)** Процедурни са въпросите, с които се възразява срещу конкретно нарушение на реда за провеждане на заседанията, предвиден в този правилник, или съдържат предложения за изменение и допълнение на приетия ред за развитие на заседанието, включително и за:

1.прекратяване на заседанието;

2.отлагане на заседанието;

3.прекратяване на разискванията;

4.отлагане на разискванията;

5.отлагане на гласуването.

6. проверка на кворума.

**3**) Процедурните въпроси се поставят в рамките на не повече от 2 минути, без да се засяга същността на главния въпрос.

**Чл.73. (1)** Когато общински съветник се отклонява от обсъждания въпрос, председателят го предупреждава и ако нарушението продължи или се повтори, му отнема думата.

**(2)** Общинският съветник не може да говори по същество повече от един път по един и същи въпрос.

**Чл.74. (1**) Всеки общински съветник може да се изказва по един път по точка от дневния ред, като продължителността на изказването не може да превишава 5 минути.

**(2)** Председателят отнема думата на общински съветник, който превиши определеното по предходната алинеи време за изказване, след като го предупреди за това.

**Чл.75. (1)** Общинският съветник има право на реплика.

**(2)** Репликата е кратко възражение по същество на приключило изказване. Тя се прави веднага след изказването и не може да бъде повече от 2 минути.

**(3)** По едно и също изказване могат да бъдат направени най-много до 2 реплики.

**(4)** Не се допуска реплика на репликата. Репликираният общински съветник има право на отговор (дуплика) с времетраене до 2 минути след приключване на репликите.

**Чл.76. (1)** Общинският съветник има право на лично обяснение до 5 минути, когато в изказване на заседание е засегнат лично или поименно. Личното обяснение се прави в края на заседанието.

**(2)** Общинският съветник има право след гласуването на обяснение на своя отрицателен вот в рамките на 2 минути след гласуването.

**(3)** Правото на обяснение на отрицателен вот има само този общински съветник, който при обсъждането на въпроса не е изразил същото отрицателно становище или не се е изказал.

**(4)** За обяснение на отрицателен вот думата се дава най-много на 3 общински съветници.

**(5)** Не се допуска обяснение на отрицателен вот след тайно гласуване или след гласуване на процедурни въпроси.

**Чл.77.** След като списъкът на изказващите се е изчерпал, председателят обявява разискванията за приключени.

**Чл.78.** Когато е постъпило процедурно предложение, думата се дава на един общински съветник, който не е съгласен с него. Предложението се поставя веднага на гласуване, без да се обсъжда.

**Чл.79. (1)** Кметът на общината, кметовете на кметства и кметските наместници имат право да присъстват на заседанията на Общинския съвет.

**(2)** Председателят на Общинския съвет дава думата за изказване на кмета на общината по негово искане.

**(3)** Председателят на Общинския съвет дава думата за изказване на кметовете на кметства и кметските наместници по тяхно искане при обсъждане на въпроси, отнасящи се до съответните кметства или населени места.

**Чл. 80. (1)** Гражданите могат да се изказват, да отправят питания, становища и предложения от компетентността на Общинския съвет, кмета или общинската администрация, представляващи обществен интерес. Питанията се правят писмено до председателството на Общинския съвет и след решение на председателството се внасят на сесия. Питанията се правят в рамките на 5 минути.

**(2)** Всеки гражданин може да се изкаже в рамките на 5 минути.

**Чл.81. (1)** На питанията на граждани, включени в дневния ред се отговаря устно на същото заседание, освен ако гражданинът не е изявил желание да получи писмен отговор.

**(2)** По изключение, когато питането е свързано с извършване на допълнителни справки или проучвания, отговорът се отлага за следващото заседание.

**(3)** Председателят на Общинския съвет определя кой да отговори в зависимост от характера и съдържанието на поставения въпрос.

**Чл.82. (1)** При шум или безредие, с което се пречи на работата на съвета или когато важни причини налагат, председателят на Общинския съвет може да прекъсне заседанието за определено време.

**(2)** Всяка група може да поиска прекъсване на заседанието за не повече от 15 минути веднъж на заседание. Председателят прекъсва заседанието веднага след като това бъде поискано и определя продължителността на прекъсването.

**Чл.83. (1)** Заседанието може да бъде прекратено или отложено с решение на Общинския съвет по предложение на председателя на Общинския съвет или на група на съветници.

**(2)** Когато са постъпили предложения за прекратяване на заседанието или за отлагането му, първо се гласува предложението за прекратяване на заседанието.

**Чл.84. (1)** Гласуването е лично. Гласува се “за”, “против” и “въздържал се”. Гласуването се извършва явно, освен в определените от закона случаи. По предложение на група съветници Общинският съвет може да реши отделно гласуване да бъде тайно.

**(2)** Явно гласуване се извършва чрез:

1.вдигане на ръка,

2.ставане от място при поименно извикване по присъствен списък и отговаряне с “да”, “не”, “въздържал се”,

3. или саморъчно подписване.

**(3)** Тайното гласуване се извършва с бюлетини по утвърдения образец.

**Чл.85.** Предложение за гласуване по чл. 84 ал. 2, т. 3 или за тайно гласуване може да бъде направено от всеки общински съветник. Предложението се поставя на гласуване без разисквания. Изслушва се по един общински съветник от група, която не е съгласна с направеното предложение.

**Чл.86** От обявяването на гласуването до завършването му не се допускат изказвания.

**Чл.87.(1)** Гласуването се извършва по следния ред:

1.предложения за отхвърляне;

2.предложения за отлагане на следващо заседание;

3.предложения за заместване;

4.предложения за поправки;

5.обсъждан текст, който може да съдържа и одобрени вече поправки;

6.предложения за допълнения;

7.основното предложение.

**(2)** Когато има две или повече предложения от едно и също естество, те се гласуват по реда на постъпването им.

**Чл.88.** Предложението се смята за прието, ако за него са гласували повече от половината от присъстващите общински съветници, освен ако в закон е предвидено друго.

**Чл.89.(1)** Председателят на Общинския съвет обявява резултата от гласуването веднага.

**(2)** Когато процедурата по гласуването или резултатът от него бъдат оспорени веднага след приключването му, председателят на общинския съвет разпорежда то да бъде повторено. Резултатът от повторното гласуване е окончателен.

**(3)** Общински съветник може да поиска преразглеждане на точка от дневния ред само, ако по точката няма решение на Общинския съвет. Предложението за преразглеждане се взема с решение на Общинския съвет с не по-малко от 1 / 2 от присъстващите съветници.

**Чл.90. (1)** По време на заседанието се води подробен протокол,който се изготвя в 3-дневен срок от деня на заседанието. Протоколът се води от секретар, който е служител в звеното по чл.29а ал. 2 от ЗМСМА, и се подписва от него, от председателя и заместник-председателя на Общинския съвет най-късно в 5 дневен срок от заседанието.

**(2)** Към протокола се прилагат мотивите и текста на решенията и другите актове на Общинския съвет и предложенията по тях и когато не са четени в заседание и се отбелязват резултатите от гласуването.

**Чл.91.** Общинските съветници могат да преглеждат протокола и да искат поправянето на грешки в 7 - дневен срок от заседанието. Възникналите спорове се решават от Общинският съвет на следващото заседание.

**Чл.92** Поправки на явни фактически грешки в приети актове се извършват по нареждане на председателя на Общинския съвет след консултации с вносителя и докладчика и се обявяват пред Общинския съвет на следващото заседание.

**Глава девета**

**ВНАСЯНЕ, ОБСЪЖДАНЕ И ПРИЕМАНЕ НА ПРОЕКТИ ЗА РЕШЕНИЯ И ДРУГИ АКТОВЕ НА ОБЩИНСКИЯ СЪВЕТ**

Чл. 93. (1)Постоянните комисии, групите, общинските съветници, кметът и зам. кметовете на общината могат да внасят проекти за решение, наредби, инструкции и други актове на общинския съвет.

(2) Кметовете на кметства могат да внасят проекти за решения в Общинския съвет по въпроси от своята компетентност, които задължително следва да са придружени със становище от кмета на Общината относно тяхната законосъобразност.

(3) Проектът за годишния бюджет на общината се внася от кмета на общината, в съответствие с Наредбата за съставянето, изпълнението и отчитането на общинския бюджет.

**(4)** В мотивите вносителят дава становище по очакваните последици от прилагането на проекта и за необходимите разходи за неговото изпълнение.

**Чл. 94 (1**) Председателят на Общинския съвет разпределя проектите между постоянните комисии.

**(2)** Председателят на Общинския съвет определя водеща постоянна комисия за всеки проект за решение, когато се налага обсъждане в повече комисии.

**(3)** Възражения по разпределението на проектите за решения могат да правят председателите на комисии пред председателя на съвета в тридневен срок от уведомяването им. Той се произнася по направените възражения в същия срок.

**Чл. 95 (1)** Постоянните комисии обсъждат проектите за решения не по-рано от 1 ден от предоставянето им на членовете на съответната комисия. Те представят на председателя на Общинския съвет, на председателя на водещата комисия и на вносителя на проекта за решение мотивирано становище.

**(2)** Становищата по проектите за решения се предоставят на Общинския съвет от водещите комисии не по-късно от 7 дни от тяхното внасяне.

**(3)** Водещата комисия се произнася със становище, с което предлага приемане, допълване, изменение или отхвърляне на предложения проект. Проектът за решение се разглежда и подлага на гласуване независимо от становището на водещата комисия.

**Чл. 96. (1)** Проектите за решения заедно с редакционните поправки, изменения и допълнения, с мотивите към тях и със становището на водещата комисия, се предоставят на общинските съветници по реда на чл. 65 ал.1 от този правилник. А в случаите на чл. 64, ал.1 и чл. 65, ал.2 от този правилник - не по-късно от началото на заседанието, в което ще бъдат разгледани.

**(2)** Проектът за решение се обсъжда и гласува, след като Общинският съвет изслуша становището на водещата комисия, становището на вносителя и становищата на други комисии, на които той е бил разпределен.

**Чл. 97.** Проектът за правилник, програма, наредба и инструкция се приема на едно четене в рамките на едно заседание на Общинския съвет.

**Чл. 98** Вносителят на проекта за решение може да го оттегли до гласуването на дневния ред на заседанието.

**Чл. 99.** Актовете на Общинския съвет се изпращат на кмета на общината и областния управител в 7-дневен срок от приемането им.

**Чл. 100. (1)** Председателят на общинския съвет съобщава на следващото заседание на Общинския съвет за оспорване на решение на Общинския съвет от кмета на общината в случаите, посочени в чл. 45, ал. 2 от ЗМСМА.

**(2)** Председателят на Общинския съвет възлага на водещата комисия да докладва пред общинските съветници акта на кмета и мотивите към него.

**(3)** Оспореното решение се включва в дневния ред на Общинския съвет на първото заседание, следващо заседанието на което е прието.

**(4)** Оспорваното решение се приема повторно с мнозинство от 9 общински съветници.

**(5)** Ако са оспорени само отделни текстове от акта на Общинския съвет се гласуват само текстовете, които са оспорени.

**Чл.101**. Общинският съвет със свое решение може да създаде консултативен/обществен съвет, който да подпомага работата му по конкретни въпроси. С решението си, Общинският съвет приема и правила за функционирането и участието в консултативен/обществен съвет.

**Чл. 102 (1)** Общинският съвет може да организира публични обсъждания на проекти за решения от значим обществен интерес за местната общност. Целта на обсъждането е гражданите на общината и другите заинтересовани лица да дадат становища и предложения по проекти за решения.

**(2)** Общинският съвет с мнозинство повече от половината общински съветници приема решения за организиране на публични обсъждания, с което определя: предмета, формите, датата, мястото, продължителността и процедурните правила за обсъждането.

**(3)** Председателят на Общинския съвет, чрез звеното по чл. 29 а ал. 2 от ЗМСМА уведомява заинтересованите лица и оповестява чрез местните печатни и електронни медии или интернет решението по ал. 2 най-малко 5 дни преди датата на обсъждането.

**(4)** За постъпилите становища и предложения от заинтересованите лица или гражданите се съставя протокол, който се внася за разглеждане в Общинския съвет заедно с проекта за решение и становищата на постоянните комисии.

**Чл. 103.** Проекти за декларации и обръщения могат да внасят общински съветници и групи общински съветници.

**Чл. 104. (1)** Проектът за общинския бюджет се внася от кмета на общината и се разпределя за становище на всички постоянни комисии. Водеща е комисията, отговаряща за бюджета и финансите .

**(2)** Проектът се разглежда приоритетно от постоянните комисии и от съвета. Комисиите са длъжни да се произнесат в срок от 10 дни от разпределянето му.

**(3)** След изтичане на срока по предходната алинея, проектът се внася за обсъждане и приемане независимо от представените становища.

**(4)** Обсъждането започва с изложение на вносителя, след което се изслушват доклада на комисията по бюджета и финансите и становищата на постоянните комисии.

**(5)** Обсъждането и гласуването на проекта се извършва по общи суми, раздели, параграфи и мероприятия.

**Чл. 105. (1)**Текстът на нормативните актове на Общинския съвет (наредбите), както и приемането им по надлежният ред се удостоверява с подпис от председателя на общинския съвет, заместник-председателя и лицето, водило протокола, непосредствено след текста на акта.

**(2)** Удостовереният нормативен акт по реда на ал. 1 е оригинал и се съхранява в общинския архив.

**(3)** Препис от оригинала се издава с разрешение на председателя на Общинския съвет и се заверява от секретаря на общината.

**Чл. 106. (1)** Актовете на Общинския съвет се разгласяват на населението на общината в срока по ал. 1 чрез средствата за масово осведомяване, чрез интернет страницата на общината и по друг подходящ начин. Оспорването, спирането, отмяната или потвърждаването на актовете на общинския съвет се разгласяват по същия ред. Актовете на Общинския съвет се обнародват в „Държавен вестник”, когато това е предвидено със закон.

**(2)** Кметът на общината предоставя подходящо помещение в сградата на общината, където се съхраняват копия от актове на Общинския съвет от последните 10 години на хартиен носител и се осигурява достъп на желаещите граждани да ги четат на място в рамките на осемчасово работно време във всеки работен ден. На всеки гражданин, желаещ да получи копие от даден акт на Общински съвет, се осигурява възможност за това срещу заплащане.

**(3)** Нормативните актове на Общинския съвет се обнародват чрез поставяне на видно място в сградата на общината, местната кабелна телевизия и в интернет-страницата на общината.

##### Глава десета

##### КОНТРОЛ ВЪРХУ АКТОВЕТЕ НА КМЕТА НА ОБЩИНАТА, ИЗДАДЕНИ В ИЗПЪЛНЕНИЕ НА АКТОВЕТЕ НА ОБЩИНСКИЯ СЪВЕТ

**Чл.107. (1)** Общинският съвет упражнява контрол върху актове на кмета на общината, издадени в изпълнение на актовете на общинския съвет.

(**2)** Общинските съветници упражняват контролните си функции чрез питания.

**Чл.108.** Общинският съветник може да отправя питания чрез председателя на Общинския съвет. Питането се изготвя в писмена форма, подписва се от общинския съветник, и се завежда в деловодството на общината. То трябва да бъде ясно и точно формулирано и да не съдържа обвинения и лични нападки.

**Чл.109. (1)** Кметът отговаря на питането на следващото заседание, освен ако Общинският съвет реши друго. Отговорът може да бъде устен или писмен. Отговорът трябва да бъде писмен, когато общинският съветник, отправил питането, е изразил изрично желание за това.

**(2**) Кметът може да поиска удължаване на срока за отговор на питането, но не повече от едно заседание.

**Чл.110. (1)** Председателят на Общинския съвет обявява постъпилите питания в началото на всяко заседание.

**(2)** Председателят на Общинския съвет е длъжен да изпрати на кмета питането в 3- дневен срок от постъпването му. Той е длъжен да го уведоми и за деня и часа на заседанието, на което трябва да отговори.

**(3)** Отговорът на питането се отлага, ако поставилият го общински съветник отсъства от заседанието.

**Чл.111**. Общинският съветник може писмено да оттегли питането си преди получаването на отговор, за което председателят на Общинския съвет уведомява кмета на общината и съобщава в началото на заседанието.

**Чл.112.(1)** Вносителят може да представи питането си в рамките на 3 минути а кметът да отговори – в рамките на 10 минути.

**(2)** В отговора на питането не се провеждат разисквания и не се допускат реплики.Общинският съветник, отправил питането, може в рамките на 3 минути да изрази своето отношение към отговора.

**Чл.113. (1)** При писмен отговор на питане, председателят съобщава за това в началото на заседанието и връчва екземпляр от него на съветника, който е отправил питането.

**(2)** Питането, заедно с писмения отговор, се прилагат към протокола.

**Чл.114.(1)** Общинският съвет изслушва питанията и отговорите в началото на заседанието.

**(2)** Питанията се задават по реда на тяхното постъпване. След всяко питане се изслушва отговора на кмета.

**Чл.115.(1)** Общински съветник не може да зададе питане, на което вече е отговорено.

**(2)** В случаите, когато питанията не съответстват на изискванията на правилника, председателят уведомява общинския съветник да отстрани в тридневен срок несъответствията.

**Чл.116.** Общинският съвет провежда обсъждане на шестмесечен отчет за изпълнение на бюджета.

**Чл.117. (1)** Общинският съвет отменя актове на кмета на общината, когато установи, че те са издадени в нарушение на негови решения по чл. 21 от ЗМСМА.

**(2)** Актовете по ал. 1 се разпределят от председателя на съвета на съответната комисия, която е била водеща при приемането на акта за становище.

**(3)** Становищата за отмяна на актовете по ал. 1 се включват за разглеждане в следващо заседание.

**(4)** При противоречие с акта на Общинския съвет заповедта се отменя на същото заседание, но не по-късно от два месеца от издаването и.

**Чл. 118.** **(1)** При наличие на предпоставките, визирани в чл. 42, ал. 1, т. 2,3,4,5,6,7, и 8 от ЗМСМА, установени с документи, издадени от компетентните органи, както и в случай на подаване на оставка от Кмета на общината, в тридневен срок от подаване на оставката, Председателят на Общинския съвет изпраща документите на Общинската избирателна комисия.

**(2)** В тридневен срок от получаване на документите по ал. 1 Общинската избирателна комисия уведомява Кмета, който може да направи писмено възражение пред комисията в тридневен срок от уведомяването му. В тридневен срок от изтичане срока за възражение Общинската избирателна комисия приема решение за прекратяване правомощията на Кмета. Решението може да бъде оспорвано по реда на чл. 267 от Изборния кодекс. Препис от решението се изпраща на Централната избирателна комисия за местни избори и на Председателя на Общинския съвет в тридневен срок от влизането му в сила.

**Чл.119.** Председателят на Общинския съвет обявява предсрочното прекратяване на пълномощията на кмета на общината и на кмет на кметство, когато са на лице обстоятелствата по чл. 42 ал. 1 т.т. 1, 3, 4, 5, 6, 7 и 8 от ЗМСМА.

**Глава единадесета**

Взаимодействие между общинския съвет и общинската администрация

**Чл.120.(1)** Кметът на общината, кметовете на кметства и кметските наместници могат да присъстват на заседанията на Общинския съвет и неговите комисии с право на съвещателен глас и да се изказват при условията и по реда, определени в този правилник.

**(2)** Кметът на общината подписва и внася в Общинския съвет проекти на решения за разглеждане в заседанията на комисиите или на съвета.

**(3)** Проекти за решения, внесени от общински съветници се придружават задължително със становище на кмета на общината освен, ако не касаят организационната работа на съвета.

**(4)** Становищата на Кмета следва да се представят в 1-месечен срок, освен ако Общинският съвет не реши друго.

**Чл. 121.** **(1)** Кметът на общината организира изпълнението на актовете на Общинския съвет и внася в Общинския съвет отчет за изпълнението им два пъти годишно.

**(2)** Изпраща на Общинския съвет административните актове, както и договорите и техните изменения и допълнения, издадени в изпълнение на актовете, приети от съвета, в тридневен срок от издаването или подписването им.

**Чл.122. (1)** Кметът на общината определя длъжностни лица от общинската администрация и подходящо помещение в сградата на общината, където се съхраняват копията на актовете на Общинския съвет от последните десет години на хартиен носител и се осигурява достъп на гражданите да се запознаят с тях в рамките на работното време.

**(2)** На гражданите, желаещи да получат копие от актовете на Общинския съвет, се осигурява възможност за това срещу заплащане. Цените на услугите се определят в наредба на Общинския съвет.

**Чл.123.** Секретарят на общината следи за изготвянето и обнародването на актовете на общината и за довеждането им да знанието на населението.

**Чл.124.(1)** Кметът на общината уведомява писмено Общинския съвет за времето на отпуск или отсъствие по други причини, както и за лицето, което ще го замества през времето на отсъствието му.

**Чл.125.(1)** Общинският съвет определя размера на трудовите възнаграждения на кмета на общината и кметовете на кметства в рамките на действащата нормативна уредба по предложение на кмета на общината.

**(2)** Общинският съвет решава и други въпроси, произтичащи или свързани с правата по трудово правоотношение по отношение на лицата по ал. 1, които не са от изключителна компетентност на други органи.

**Чл.126.(1)** Общинският съвет одобрява структурата на общинската администрация и определя средствата за работна заплата на служителите на издръжка от общинския бюджет по предложение на кмета на общината.

**(2)** Общинският съвет може да създава и закрива служби на общинската администрация в отделни кметства, населени места или в части от тях по предложение на кмета на общината и определя функциите им.

**Чл.127. (1)** Общинският съвет няма администрация със собствен щат. Дейността на Общинския съвет се подпомага и осигурява от общинската администрация.

**(2)** Кметът на общината осигурява експертното и организационно обслужване на Общинския съвет, като определя в устройствения правилник на общинската администрация задълженията на нейните служители.

**Чл.128.(1)** В структурата на общинската администрация се създава специализирано звено за подпомагане и осигуряване на работата на общинския съвет и на неговите комисии.

**(2)** Служителите в звеното по ал. 1 се назначават и освобождават от кмета на общината по предложение на председателя на Общинския съвет. Конкретните задължения на отделни служители, свързани с подпомагане дейността на съвета и неговите комисии, се определят в длъжностните им характеристики от кмета на общината.

**Чл.129.(1)** Звеното за подпомагане и осигуряване на работата на Общинския съвет:

1. Осигурява деловодното обслужване на съвета и на неговите комисии.
2. Осигурява техническото размножаване и изпращане на материалите и поканите за заседания на съвета и неговите комисии.
3. Осигурява воденето на протоколите и на присъствените книги от заседанията на съвета и на комисиите, изпращането на актовете на Общинския съвет и становищата на комисиите.
4. Осигурява спазването на реда по време на заседанията, записванията за изказвания, преброяването и отчитането на резултатите от гласуването.
5. Изпълнява и други функции, определени в устройствения правилник на общинската администрация или възложени му от председателя и заместник- председателите на общинския съвет и председателите на комисиите и се отчита за изпълнението на поставените задачи пред Председателя на Общинския съвет.

**Чл.130.** Експертното осигуряване на дейността на Общинския съвет и на неговите комисии се подпомага от служителите в общинската администрация

**Чл.131.(1)** Назначените от кмета кметски наместници могат да присъстват на заседанията на Общинския съвет, на заседанията на комисиите и да вземат отношение по въпроси от дневния ред, които се отнасят до съответните населени места.

**(2)** Кметските наместници могат да правят предложения за включване на въпроси в дневния ред на заседанията на Общинския съвет чрез кмета на общината.

**Чл.132.(1)** Кметските наместници:

1.Организират провеждането на мероприятия, свързани с благоустрояването и хигиенизирането на населеното място.

2.Упражняват контрол за законосъобразното използване и отговарят за поддържането, охраната и опазването на общинската собственост на територията на населеното място.

3.Предприемат мерки за подобряване и възстановяване на околната среда, организират охраната на полските имоти в землището на населеното място;

4.Предприемат мерки за осигуряване и спазване на обществения ред на територията на населеното място.

5.Организират и ръководят защитата на населението при бедствия и аварии.

6.Водят регистъра на населението и регистрите по гражданско състояние и предоставят свързаните с тях административни услуги на населението в населеното място, изпращат актуална информация на държавните и общински органи.

7.Отговарят за спазването на наредбите на Общинския съвет на територията на населеното място.

8.Представят необходимата информация и отговарят на въпроси, поставени от общинските съветници в заседания на Общинския съвет или неговите комисии.

**(2)** Кметските наместници изпълняват и други функции, възложени им със закон или друг нормативен акт или със заповед на кмета на общината.

.

Глава дванадесета

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§ 1. Правилникът за организацията и дейността на Общинския съвет, неговите комисии и взаимодействието му с общинската администрация се издава на основание чл.21 ал.3 от Закона за местното самоуправление и местната администрация и влиза в сила от датата на приемането му от Общинския съвет.

§ 2. Измененията и допълненията на настоящият правилник се извършва по реда на чл. 5, ал. 3 от този правилник.

§ 3. Този правилник е приет с решение № 4, Протокол № 3 от 09.12.2015 г. на Общински съвет – Хаджидимово и отменя правилника по чл. 21, ал. 3 от ЗМСМА, утвърден с решение № 5, Протокол № 2 от 22.11.2011 г. на Общински съвет – Хаджидимово. Изменен с Решение № 271 по Протокол № 21 от 31.03.2017 г., Изменен с Решение № 443 по Протокол № 36 от 30.03.2018 година.

ПРЕДСЕДАТЕЛ НА ОБС:

/Мехмед Имамов/